
KAIŠIADORIŲ JONO AISČIO VIEŠOSIOS BIBLIOTEKOS 
DIREKTORIUS
  

ĮSAKYMAS
DĖL KAIŠIADORIŲ JONO AISČIO VIEŠOSIOS BIBLIOTEKOS 
TARPBIBLIOTEKINIO ABONEMENTO PASLAUGOS TEIKIMO
ORGANIZAVIMO TVARKO APRAŠO PATVIRTINIMO


2026 m. rugsėjo 2 d. Nr. V-
Kaišiadorys

Vadovaudamasi Lietuvos Respublikos bibliotekų įstatymu, Lietuvos Respublikos kultūros ministro 2022 m. rugpjūčio 25 d. įsakymu Nr. ĮV-701 patvirtintu Tarpbibliotekinio abonemento paslaugos teikimo organizavimo tvarkos aprašu (toliau – Kultūros ministro TBA aprašas), Lietuvos Respublikos kultūros ministro patvirtintais Bibliotekų fondo apsaugos nuostatais, Lietuvos Respublikos autorių teisių ir gretutinių teisių įstatymu, Viešosios bibliotekos naudojimosi taisyklėmis ir kitais teisės aktais
1. Tvirtinu Kaišiadorių Jono Aisčio viešosios bibliotekos (toliau – Viešoji biblioteka) tarpbibliotekinio abonemento paslaugos teikimo organizavimo tvarkos aprašą (pridedama).
2. Nurodau dokumentų valdymo specialistei Ingridai Kareniauskaitei su įsakymu supažindinti Viešosios bibliotekos darbuotojus.




Direktorės pavaduotoja pavaduojanti direktorių			          Akvilė Maselskienė


                                                                            PATVIRTINTA
Kaišiadorių Jono Aisčio viešosios bibliotekos
direktoriaus pavaduotojos pavaduojančios direktorių
2026 m. rugsėjo 2 d. įsakymu Nr. V-76

KAIŠIADORIŲ JONO AISČIO VIEŠOSIOS BIBLIOTEKOS
TARPBIBLIOTEKINIO ABONEMENTO PASLAUGOS TEIKIMO
ORGANIZAVIMO TVARKOS APRAŠAS




I SKYRIUS
BENDROSIOS NUOSTATOS

1. Tarpbibliotekinio abonemento paslaugos teikimo organizavimo tvarkos aprašas (toliau – Aprašas) nustato tarpbibliotekinio abonemento (toliau – TBA) paslaugos teikimo Kaišiadorių Jono Aisčio viešojoje bibliotekoje (toliau – Viešoji biblioteka) tvarką, kai Viešosios bibliotekos vartotojams reikalingi dokumentai užsakomi iš kitų Lietuvos bibliotekų ir kai kitų bibliotekų vartotojams panaudai skolinami Viešosios bibliotekos fonde esantys dokumentai.
2. Aprašas parengtas vadovaujantis Lietuvos Respublikos bibliotekų įstatymu, Lietuvos Respublikos kultūros ministro 2022 m. rugpjūčio 25 d. įsakymu Nr. ĮV-701 patvirtintu Tarpbibliotekinio abonemento paslaugos teikimo organizavimo tvarkos aprašu (toliau – Kultūros ministro TBA aprašas), Lietuvos Respublikos kultūros ministro patvirtintais Bibliotekų fondo apsaugos nuostatais, Lietuvos Respublikos autorių teisių ir gretutinių teisių įstatymu, Viešosios bibliotekos naudojimosi taisyklėmis ir kitais teisės aktais.
3. TBA paslaugos tikslas – sudaryti Viešosios bibliotekos vartotojams galimybę gauti reikalingus dokumentus, kurių nėra Viešosios bibliotekos fonde, didinti Lietuvos bibliotekų fondų prieinamumą ir įvairovę bei užtikrinti veiksmingą bibliotekų bendradarbiavimą.
4. Aprašas taikomas Viešosios bibliotekos ir jos struktūrinių teritorinių padalinių bibliotekininkams, koordinuojantiems ir teikiantiems TBA paslaugą.
5. Aprašas netaikomas tarptautiniam tarpbibliotekiniam abonementui (TTBA).



II SKYRIUS
TBA PASLAUGOS TEIKIMO TVARKA

6. TBA paslauga teikiama registruotiems Viešosios bibliotekos vartotojams, kai Viešosios bibliotekos fonde ir jos struktūriniuose teritoriniuose padaliniuose nėra vartotojui reikalingo dokumento arba esamas dokumento egzempliorius tuo metu nėra prieinamas dėl jo panaudos kitam vartotojui.
7. TBA paslauga teikiama vadovaujantis Kultūros ministro TBA apraše nustatyta bibliotekų bendradarbiavimo tvarka, naudojantis Lietuvos integralios bibliotekų informacinės sistemos (LIBIS) ir portalo www.ibiblioteka.lt TBA funkcionalumu bei kitomis Viešajai bibliotekai prieinamomis priemonėmis.
8. Vartotojas TBA dokumentą gali užsisakyti savarankiškai portale www.ibiblioteka.lt arba kreiptis į Viešosios bibliotekos Vartotojų aptarnavimo skyriaus bibliotekininką Viešojoje bibliotekoje ar jos struktūriniame teritoriniame padalinyje.
9. Darbuotojas, priimantis TBA užsakymą, prieš jį pateikdamas įsitikina, kad reikalingo dokumento nėra Viešosios bibliotekos fonde ir jos struktūriniuose teritoriniuose padaliniuose arba dokumento egzempliorius nėra prieinamas dėl jo panaudos kitam vartotojui.
10. TBA užsakymas pateikiamas LIBIS nustatyta tvarka, nurodant kuo tikslesnius dokumento bibliografinius duomenis: autorių, pavadinimą, leidimo metus, leidyklą, ISBN ar kitus identifikacinius duomenis.
11. TBA būdu dokumentai užsakomi iš kitų Lietuvos bibliotekų, dalyvaujančių TBA paslaugos tinkle, vadovaujantis Kultūros ministro TBA aprašu ir konkrečios dokumentą skolinančios bibliotekos nustatytomis sąlygomis.
12. TBA paslauga vartotojui teikiama nemokamai, kai dokumentų siuntimo ir grąžinimo išlaidos kompensuojamos Kultūros ministro TBA apraše nustatyta tvarka. Už dokumentų kopijavimo, skenavimo ar kitas atskirai teikiamas mokamas paslaugas gali būti taikomi Viešojoje bibliotekoje galiojantys įkainiai ir (ar) dokumentą skolinančios bibliotekos nustatyti mokesčiai.
13. Gavęs TBA dokumentą, darbuotojas patikrina jo fizinę būklę, užfiksuoja jo gavimą LIBIS ir (ar) kitose Viešojoje bibliotekoje naudojamose apskaitos priemonėse ir informuoja vartotoją apie galimybę dokumentą atsiimti.
14. TBA būdu gautas dokumentas vartotojui išduodamas į namus arba suteikiama galimybė juo naudotis vietoje tik pagal dokumentą skolinančios bibliotekos nustatytas išdavimo sąlygas ir naudojimosi terminą.
15. Dokumento naudojimosi terminą nustato dokumentą skolinanti biblioteka. Viešosios bibliotekos Vartotojų aptarnavimo skyriaus bibliotekininkai ar struktūrinių teritorinių padalinių bibliotekininkai privalo informuoti vartotoją apie nustatytą terminą ir, jeigu tai leidžiama, apie galimybę terminą pratęsti.
16. Vartotojas, gavęs TBA būdu paskolintą dokumentą, privalo jį saugoti, naudoti tik nustatyta tvarka ir laiku grąžinti Viešajai bibliotekai.
17. Praradęs arba nepataisomai sugadinęs TBA būdu gautą dokumentą, vartotojas privalo atlyginti padarytą žalą Viešosios bibliotekos naudojimosi taisyklėse ir dokumentą skolinančios bibliotekos nustatyta tvarka.

III SKYRIUS
DOKUMENTŲ SKOLINIMAS KITOMS BIBLIOTEKOMS

18. Viešoji biblioteka TBA būdu skolina savo fonde esančius dokumentus kitoms Lietuvos bibliotekoms, jeigu jų skolinimas neprieštarauja Bibliotekų fondo apsaugos, naudojimo, autorių teisių ir gretutinių teisių bei kitų teisės aktų reikalavimams.
19. TBA būdu neskolinami arba gali būti neskolinami dokumentai, kurių skolinimą riboja jų fizinė būklė, retumas, vertė, saugojimo sąlygos, statusas ar kiti Viešosios bibliotekos nustatyti apribojimai.
20. Sprendimą dėl dokumento skolinimo kitai bibliotekai priima TBA paslaugą Vartotojų aptarnavimo skyriaus bibliotekininkai arba struktūrinių teritorinių padalinių bibliotekininkai, atsižvelgdamas į dokumento fizinę būklę, naudojimo apribojimus, saugojimo sąlygas ir dokumento išdavimo galimybes.
21. Gavus kitos bibliotekos TBA užklausą, dokumentas paruošiamas ir išsiunčiamas Kultūros ministro TBA apraše ir LIBIS nustatyta tvarka.
22. Prieš išsiunčiant dokumentą patikrinama jo fizinė būklė ir užfiksuojami reikalingi siuntimo bei apskaitos duomenys.
23. Grąžintas dokumentas patikrinamas, registruojamas ir grąžinamas į Viešosios bibliotekos fondą laikantis Viešojoje bibliotekoje nustatytos dokumentų apskaitos tvarkos.

IV SKYRIUS
DOKUMENTŲ SKOLINIMO APRIBOJIMAI

24. TBA būdu paprastai neskolinami periodiniai leidiniai, laikraščių ir žurnalų komplektai, reti ir vertingi dokumentai, vieninteliai ar ypač paklausūs dokumentų egzemplioriai, taip pat kiti dokumentai, kurių skolinimą riboja Viešosios bibliotekos nustatyta tvarka.
25. Garso ir vaizdo dokumentai, elektroninės laikmenos, meno albumai, stalo žaidimai ir kiti dokumentai, kuriems taikomos specialios naudojimo sąlygos, gali būti skolinami tik tuo atveju, jeigu jų skolinimas neprieštarauja autorių teisių ir gretutinių teisių bei kitų teisės aktų reikalavimams ir Viešosios bibliotekos nustatytoms naudojimo sąlygoms.
26. Dokumentų dalių kopijos ar skaitmeninės kopijos teikiamos tik teisės aktų, autorių teisių ir gretutinių teisių bei Viešosios bibliotekos teikiamų paslaugų nustatyta tvarka.

V SKYRIUS
DARBUOTOJŲ ATSAKOMYBĖ IR PASLAUGOS ADMINISTRAVIMAS

27. Už TBA paslaugos organizavimą Viešojoje bibliotekoje atsakingi Vartotojų aptarnavimo skyriaus ir struktūrinių teritorinių padalinių bibliotekininkai pagal jiems priskirtas funkcijas.
28. TBA paslaugą administruojantis Vartotojų aptarnavimo skyriaus bibliotekininkas, koordinuoja TBA užsakymų vykdymą, konsultuoja struktūrinių teritorinių padalinių bibliotekininkus, stebi užsakymų būklę LIBIS.
29. Struktūrinių teritorinių padalinių darbuotojai, priimantys TBA užsakymus, atsako už teisingą vartotojo užsakymo duomenų pateikimą, vartotojo informavimą, gauto dokumento perdavimą vartotojui ir jo grąžinimo priėmimą.
30. TBA paslaugos statistiniai duomenys tvarkomi LIBIS ir kitose Viešojoje bibliotekoje nustatytose apskaitos priemonėse. Duomenys naudojami paslaugos stebėsenai, statistikai, ataskaitoms rengti ir paslaugos kokybei gerinti.
31. TBA paslaugos teikimo metu gauti vartotojų asmens duomenys tvarkomi tik tiek, kiek būtina paslaugai suteikti ir apskaitai vykdyti, laikantis Viešojoje bibliotekoje galiojančių asmens duomenų apsaugą reglamentuojančių teisės aktų ir vidaus dokumentų.

VI SKYRIUS
BAIGIAMOSIOS NUOSTATOS

32. TBA būdu gautais dokumentais ir (ar) jų dalies kopijomis vartotojas gali naudotis tik laikydamasis autorių teisių ir gretutinių teisių teisės aktų bei dokumentą pateikusios bibliotekos nustatytų naudojimosi sąlygų.
33. TBA būdu gautos dokumentų kopijos skirtos asmeniniam vartotojo naudojimui ir negali būti dauginamos ar viešai skelbiamos, jeigu tai prieštarauja teisės aktų reikalavimams.
34. Aprašas keičiamas, papildomas ar pripažįstamas netekusiu galios Viešosios bibliotekos direktoriaus įsakymu.
35. Klausimai, neaptarti šiame Apraše, sprendžiami vadovaujantis Kultūros ministro TBA aprašu, kitais teisės aktais ir Viešosios bibliotekos vidaus dokumentais.

